CELEX: 32018D0501
Language: hr
Date: 2018-03-22 00:00:00
Title: Provedbena odluka Komisije (EU) 2018/501 оd 22. ožujka 2018. o priznanju Sultanata Omana u skladu s Direktivom 2008/106/EZ Europskog parlamenta i Vijeća u pogledu sustava osposobljavanja pomoraca i izdavanja svjedodžbi pomorcima (priopćeno pod brojem dokumenta C(2018) 1640) (Tekst značajan za EGP. )

26.3.2018   
            
            
               HR
            
            
               Službeni list Europske unije
            
            
               L 82/15
            
         PROVEDBENA ODLUKA KOMISIJE (EU) 2018/501
   оd 22. ožujka 2018.
   o priznanju Sultanata Omana u skladu s Direktivom 2008/106/EZ Europskog parlamenta i Vijeća u pogledu sustava osposobljavanja pomoraca i izdavanja svjedodžbi pomorcima
   
      
         (priopćeno pod brojem dokumenta C(2018) 1640)
      
   
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2008/106/EZ Europskog parlamenta i Vijeća od 19. studenoga 2008. o minimalnoj razini osposobljavanja pomoraca (1), a posebno njezin članak 19. stavak 3.,
   budući da:
   
               (1)
            
            
               U skladu s Direktivom 2008/106/EZ države članice mogu odlučiti priznati odgovarajuće svjedodžbe o osposobljenosti i svjedodžbe o stručnoj osposobljenosti pomoraca koje su izdale treće zemlje uz uvjet da Komisija priznaje dotičnu treću zemlju. Te treće zemlje moraju ispunjavati sve zahtjeve Konvencije Međunarodne pomorske organizacije o standardima osposobljavanja, izdavanju svjedodžbi i straži za pomorce iz 1978. (dalje u tekstu „Konvencija STCW”).
            
         
               (2)
            
            
               Dopisom od 19. kolovoza 2015. Nizozemska je zatražila priznanje Sultanata Omana. Na temelju tog zahtjeva Komisija je kontaktirala s omanskim nadležnim tijelima kako bi izvršila procjenu njihova sustava osposobljavanja i izdavanja svjedodžbi te provjerila ispunjava li Sultanat Oman sve zahtjeve Konvencije STCW i jesu li poduzete odgovarajuće mjere za sprečavanje prijevare u vezi sa svjedodžbama. Objašnjeno je da će se procjena temeljiti na rezultatima inspekcije za utvrđivanje činjenica koju će provesti stručnjaci Europske agencije za pomorsku sigurnost (dalje u tekstu „Agencija”).
            
         
               (3)
            
            
               Inspekcija je provedena u kolovozu 2016. i utvrđeno je nekoliko područja na koja omanska tijela trebaju obratiti pozornost, uključujući nedostatke povezane s postupcima osiguravanja kvalitete, odobrenjem obrazovnih programa i tečajeva osposobljavanja te aktivnostima Omanske međunarodne pomorske akademije. U siječnju 2017. omanska su tijela podnijela dobrovoljni plan korektivnih mjera.
            
         
               (4)
            
            
               Na temelju rezultata inspekcije i dobrovoljnog plana korektivnih mjera Komisija je provela procjenu sustava osposobljavanja i izdavanja svjedodžbi u Sultanatu Omanu. U svibnju 2017. Komisija je omanskim tijelima dostavila izvješće o procjeni sa zaključcima da su svi nedostaci riješeni dobrovoljnim planom korektivnih mjera, osim dvaju nalaza povezanih s postupkom odobrenja programa osposobljavanja Omanske međunarodne pomorske akademije te dovršetkom izgradnje poligona za osposobljavanje o sigurnosti u istoj obrazovnoj ustanovi.
            
         
               (5)
            
            
               Omanska su tijela u srpnju 2017. dostavila podatke o dodatnim korektivnim mjerama kojima se rješavaju ti nedostaci.
            
         
               (6)
            
            
               Na temelju svih dostupnih informacija Komisija je zaključila da su omanska tijela poduzela mjere za usklađivanje omanskog sustava osposobljavanja pomoraca i izdavanja svjedodžbi pomorcima sa zahtjevima Konvencije STCW.
            
         
               (7)
            
            
               Konačni je rezultat procjene da Sultanat Oman ispunjava zahtjeve Konvencije STCW, da je pristupio rješavanju svih prepoznatih nedostataka i poduzeo odgovarajuće mjere za sprečavanje prijevara povezanih sa svjedodžbama.
            
         
               (8)
            
            
               Državama članicama dostavljeno je izvješće o rezultatima procjene.
            
         
               (9)
            
            
               Mjere predviđene ovom Odlukom u skladu su s mišljenjem Odbora za sigurnost na moru i sprečavanje onečišćenja s brodova,
            
         DONIJELA JE OVU ODLUKU:
   Članak 1.
   Za potrebe članka 19. Direktive 2008/106/EZ Sultanat Oman je priznat u pogledu sustava osposobljavanja pomoraca i izdavanja svjedodžbi pomorcima.
   Članak 2.
   Ova je Odluka upućena državama članicama.
   
      Sastavljeno u Bruxellesu 22. ožujka 2018.
      
         
            Za Komisiju
         
         Violeta BULC
         
            Članica Komisije
         
      
   
   
      (1)  SL L 323, 3.12.2008., str. 33.